Rådets forordning (EF) nr. 1672/2000

af 27. juli 2000

om ændring af forordning (EF) nr. 1251/1999 om indførelse af en støtteordning for producenter af visse markafgrøder for at medtage hør og hamp bestemt til fiberproduktion

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 36 og 37,

under henvisning til forslag fra Kommissionen(1),

under henvisning til udtalelse fra Europa-Parlamentet(2),

under henvisning til udtalelse fra Det Økonomiske og Sociale Udvalg(3),

under henvisning til udtalelse fra Regionsudvalget(4), og

ud fra følgende betragtninger:

(1) Sigtet med den fælles landbrugspolitik er at gennemføre traktatens mål under hensyntagen til markedssituationen.

(2) Sektoren for hør og hamp har undergået store forandringer, siden Rådets forordning (EØF) nr. 1308/70 af 29. juni 1970 om den fælles markedsordning for hør og hamp(5) trådte i kraft. Foruden den traditionelle dyrkning af hør, der især er bestemt til produktion af lange fibre til tekstilformål og de traditionelle anvendelser af hampefibre, foregår der en produktion af hør og hamp, som er bestemt til et nyt marked for korte fibre. Disse korte fibre kan anvendes til nye materialer, og det er derfor vigtigt at begunstige produktionen af dem for også at fremme nyskabende og fremtidssikrede afsætningsmuligheder.

(3) Størrelsen af den støtte, der kan tildeles i henhold til forordning (EØF) nr. 1308/70, har virket tillokkende, og har derfor i visse medlemsstater givet anledning til dyrkning udelukkende i spekulationsøjemed. De foranstaltninger, der er truffet for at bekæmpe denne situation, har medført, at bestemmelserne for denne sektor er blevet mere indviklede og ikke altid har givet de ønskede resultater.

(4) For at løse problemerne på markedet for hør og hamp bestemt til fiberproduktion bør det fastsættes, at støtten til de berørte landbrugere skal svare til støtten for konkurrerende afgrøder. Med henblik herpå, og for at forenkle gældende bestemmelser, bør produkterne medtages under den støtteordning for producenter af visse markafgrøder, der blev indført ved forordning (EF) nr. 1251/1999(6). Hvis opretholdelsen af produktionen berettiger hertil, er der i øvrigt fastsat støtte til forarbejdning af strå af hør og hamp som led i Rådets forordning (EF) nr. 1673/2000 af 27. juli 2000 om den fælles markedsordning for hør og hamp bestemt til fiberproduktion(7). Støtten til forarbejdning bør medføre en forhøjelse af købsprisen for strå af hør og hamp og gøre dyrkningen mere rentabel for producenterne.

(5) For at sikre en harmonisk overgang til den støtte, der er fastsat for korn, og for også at løse de nuværende problemer som følge af de forskellige støtteordninger for spindhør og oliefrø, bør betalingen for hør og hamp bestemt til fiberproduktion fastsættes på samme niveau som betalingen for hørfrø, der selv skal tilpasses betalingen for korn i produktionsåret 2002/03. En supplerende støtte i Finland og Sverige, således som det er fastsat for konkurrerende afgrøder i artikel 4 i forordning (EF) nr. 1251/1999, er også berettiget for hør og hamp.

(6) For at tage højde for den seneste etablering af dyrkning af hør og hamp, især i nærheden af forarbejdningsvirksomhederne, bør ordningen i henhold til forordning (EF) nr. 1251/1999 udvides til også at omfatte de pågældende arealer og afgrøder.

(7) For at undgå, at formålet med forordning (EF) nr. 1251/1999 omgås, bør det fastsættes, at hektarstøtten for hør og hamp bestemt til fiberproduktion betales på betingelse af, at visse dyrkningsvilkår overholdes.

(8) Der bør fastsættes særlige foranstaltninger for hamp for at undgå, at ulovlige afgrøder skjules blandt de afgrøder, for hvilke der kan betales arealstøtte, og at de derved forstyrrer den fælles markedsordning for hamp. Det bør derfor fastsættes, at der kun ydes støtte for de arealer, hvor der er sået frø af hampesorter, der giver visse garantier for indholdet af stimulerende stoffer.

(9) For at kunne føre kontrol med de mængder, for hvilke der kan ydes støtte til forarbejdning af strå i henhold til forordning (EF) nr. 1673/2000, bør der skabes forbindelse mellem denne produktion og de tilhørende arealer, og producenterne bør pålægges forpligtelser svarende til de berørte forarbejdningsvirksomheders -

UDSTEDT FØLGENDE FORORDNING:

Artikel 1

Forordning (EF) nr. 1251/1999 ændres således:

1) Artikel 4, stk. 2, affattes således:

"2. Den i stk. 1 nævnte beregning foretages ved anvendelse af det gennemsnitlige kornudbytte. Hvis majs behandles særskilt, anvendes 'majsudbyttet' dog for majs og udbyttet for 'andre kornarter end majs' for korn, oliefrø, hørfrø og hør og hamp bestemt til fiberproduktion."

2) I artikel 4, stk. 3, første afsnit, ændres "for hørfrø" til "for hørfrø og hør og hamp bestemt til fiberproduktion".

3) Artikel 4, stk. 4, affattes således:

"4. I Finland og i den del af Sverige, der ligger nord for 62. breddegrad, og i visse naboområder med lignende klimatiske forhold, der gør landbrugsaktiviteter særlig vanskelige, ydes der for korn, oliefrø, hørfrø og hør og hamp bestemt til fiberproduktion en supplerende arealbetaling på 19 EUR pr. ton multipliceret med det udbytte, der anvendes til beregning af arealbetalingen."

4) Følgende artikel indsættes:

"Artikel 5a

1. For hør og hamp bestemt til fiberproduktion er arealbetalingen alt efter det pågældende tilfælde betinget af, at der bliver indgået en af de kontrakter eller givet det tilsagn, der er omhandlet i artikel 2, stk. 1, i forordning (EF) nr. 1673/2000.

For hamp bestemt til fiberproduktion er arealbetalingen ligeledes betinget af, at der anvendes sorter, hvis indhold af tetrahydrocannabinol ikke overstiger 0,2 %.

2. Medlemsstaterne etablerer et system til kontrol med indholdet af tetrahydrocannabinol på mindst 30 % af de hamparealer beregnet til fiberproduktion, der ansøges om støtte for. I tilfælde af at en medlemsstat opretter en ordning med forhåndsgodkendelse til at dyrke den nævnte afgrøde, er tallet dog mindst 20 %."

5) Artikel 7, første afsnit, affattes således:"Ansøgninger om betalinger kan ikke indgives for arealer, der pr. 31. december 1991 var græsarealer uden for omdriften, anvendtes til flerårige afgrøder eller henlå som skovarealer eller arealer med ikke landbrugsmæssig udnyttelse. Dog kan der for arealer, der har fået bevilget støtte i henhold til Rådets forordning (EØF) nr. 1308/70 af 29. juni 1970 om den fælles markedsordning for hør og hamp(8), i mindst et af produktionsårene 1998/99-2000/01 indgives støtteansøgninger for arealer bestemt til dyrkning af hør eller hamp beregnet til fiberproduktion og evt. den tilhørende obligatoriske braklægning."

6) I artikel 9 foretages følgende ændringer:

a) I første afsnit indsættes efter sjette led:

"- hør og hamp bestemt til fiberproduktion, regler for de kontrakter og de tilsagn, der er omhandlet i artikel 5a, stk. 1

- hamp bestemt til fiberproduktion, særlige kontrolforanstaltninger og metoder til at bestemme indholdet af tetrahydrocannabinol".

b) I andet afsnit erstattes første led af følgende:

"- enten gøre betalingerne betinget af, at der anvendes:

i) særlige frø

ii) certificerede frø af hård hvede og hør og hamp bestemt til fiberproduktion

iii) bestemte sorter oliefrø, hård hvede, hørfrø og frø af hør og hamp bestemt til fiberproduktion

- eller give medlemsstaterne mulighed for at opstille sådanne betingelser for ydelse af betalinger".

7) I bilag I erstattes punkt IV med følgende punkter:

">TABELPOSITION>"

Artikel 2

I henhold til artikel 3, stk. 6, tredje afsnit, i forordning (EF) nr. 1251/1999 forelægger medlemsstaterne Kommissionen eventuelle ændringer af regionaliseringsplaner, så oplysningerne om hør og hamp bestemt til fiberproduktion medtages senest den 1. oktober 2000.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra produktionsåret 2001/02.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. juli 2000.

På Rådets vegne

H. Védrine

Formand

(1) EFT C 56 E af 29.2.2000, s. 17.

(2) Udtalelse af 6. juli 2000 (endnu ikke offentliggjort i EFT).

(3) EFT C 140 af 18.5.2000, s. 3.

(4) Udtalelse af 14. juni 2000 (endnu ikke offentliggjort i EFT).

(5) EFT L 146 af 4.7.1970, s. 1. Forordningen er senest ændret ved forordning (EF) nr. 2702/1999 (EFT L 327 af 14.12.1999, s. 7).

(6) EFT L 160 af 26.6.1999, s. 1. Forordningen er ændret ved forordning (EF) nr. 2704/1999 (EFT L 327 af 21.12.1999, s. 12).

(7) Se side 16 i denne Tidende.

(8) EFT L 146 af 4.7.1970, s. 1. Forordningen er senest ændret ved forordning (EF) nr. 2702/1999 (EFT L 327 af 14.12.1999, s. 7).